በኦሮሚያ በጎ ፈቃደኝነትን ወጥነት ባለው መልኩ ማስኬድ የሚያስችል አሰራር ይፋ ሆነ
በኦሮሚያ በጎ ፈቃደኝነትን ወጥነት ባለው መልኩ ማስኬድ የሚያስችል የአሰራር ማኑዋልም ይፋ መሆኑን የክልሉ ርእሰ መስተዳድር አስታወቁ ፡፡በኦሮሚያ ልማት ማህበር አዘጋጅነት በክልል ደረጃ የበጎ ፈቃደኝት ቀን ተከብሯል፤ በጎ ፈቃደኝነትን ወጥነት ባለው መልኩ ማስኬድ የሚያስችል የአሰራር ማኑዋልም ይፋ ሆኗል ።የክልሉ ርእሰ መስተዳድር አቶ ለማ መገርሳ በዚሁ ወቅት እንደገለጹት፤ በበጎ ፈቃደኝነት የተሻለ ስነ-ምግባር እንዲሁም እውቀትና ክህሎት ያለው ትውልድ ለማፍራት እየተሰራ ነው።በጎ ፈቃደኝነት ወጣቶች ያላቸውን ብሩህ አዕምሮ በእውቀት ገንብተው ለማህበራዊና ኢኮኖሚያዊ ለውጦች እንዲተጉ ከሚያደርጉ ተግባራት መካከል ዋነኛው መሆኑንም ጠቅሰዋል።ከዚህም ባለፈ ተግባሩ ወጣቶች ወገናቸውን እያገዙ ራሳቸውንም ወደፊት ለሚጠብቃቸው የበለጠ ኃላፊነት እንዲያዘጋጁ የሚያደርግ ነው ብለዋል።እስካሁን ባለው ሂደት በክልሉ በጎ ፈቃደኝነት ቀጣይነት ባለው መልኩ ሲሰጥ እንዳልነበረ ያስታወሱት ርእሰ መስተዳድሩ ፤በቀጣይ ወጣቶች ተግባሩን በመደበኛነት እንዲወስዱት ይደረጋል ብለዋል።ለዚህም ራሱን የቻለ የአሰራርና የአደራጃጀት ማኑዋል መዘጋጀቱን አስታውቀዋል።የህዝብ ተወካዮች ምክር ቤት አፈጉባኤና የኦሮሚያ ልማት ማህበር የቦርድ ሰብሳቢ አቶ አባዱላ ገመዳ በበኩላቸው፤ ማህበሩ እስካሁን በተበጣጠሰ መልኩም ቢሆን ወጣቶችን በበጎ ፈቃደኝነት ሲያሰማራ ቆይቷል ብለዋል።እንዲያም ሆኖ በዓለም ላይ ያሉ ተሞክሮዎች እንደሚያሳዩት አገራት ተወዳዳሪ ሆነው መውጣት የቻሉት በጎ ፈቃደኝነትን በአግባቡ ስለተጠቀሙበት እንደሆነም አስረድተዋል።ይህንኑ ዓለም ዓቀፍ ልምድና በአገር ውስጥ ያለውን ተሞክሮ በመቀመር የክልሉ ወጣቶች በበጎ ፈቃደኝነት ታንጸው ባህልና ማንነታቸውን ጠብቀው ለትውልድ እንዲያስተላልፉ ለማድረግ እየተሰራም ነው ብለዋል።አቶ አበዱላ እንዳመለከቱት፤ አሁን በተወሰኑ ወጣቶች ዘንድ ጫት መቃም፣ ሲጋራ ማጨስና መጠጥ ቤት መገኘት የዘመናዊነት መገለጫ እየሆነ መጥቷል።በጎ ፈቃደኝነት እነዚህንና መሰል ችግሮችን አልፈው አገራቸውንና ሕዝባቸውን የሚያከብሩና ከሌሎች ጋርም በሰላም አብረው መኖር የሚችሉ ወጣቶች መፍጠር የሚያስችል መሆኑንም አስገንዝበዋል።በማህበሩ አነሳሽነት እስካሁን በክልሉ በአካባቢ ጥበቃና በችግኝ ተከላ የተሻለ ስራ መሰራቱንም አቶ አባዱላ አስረድተዋል።ማንዋሉ የተዘጋጀው ማህበሩ እስካሁን በክልሉ በተበጣጠሰ መልኩ ሲሰጥ የቆየውን በጎ ፈቃደኝነት ወጥነት እንዲኖረው ለማድረግ መሆኑን የገለጹት ደግሞ የኦሮሚያ ልማት ማህበር ዋና ዳይሬክተር አቶ ጀማል አባሶ ናቸው።ማህበሩ በ1985 ዓ.ም ከተመሠረተ ጀምሮ ከ6 ነጥብ 4 ሚሊየን በላይ አባላትን ያፈራ ሲሆን እስካሁን ከ3 ቢሊየን ብር በላይ በማውጣት  3 ሺህ ፕሮጀክቶች ማሰራቱንም አስታውቀዋል-(ኢዜአ) ።